3 Pipiri 2020

**E whakarite ana ngā rerekētanga o ngā pānga o te KOWHEORI-19 ki te NCEA me te Urunga ki te Whare Wānanga**

Ka uru mai ētahi atu rerekētanga ki ngā whakaritenga NCEA me te Urunga ki te Whare Wānanga (UE) mō tēnei tau kura hei tautoko i ngā ākonga nā ngā tauwhatinga o te KOWHEORI-19.

Ka āwhina ēnei rerekētanga e whai ake i ngā ākonga kia kaua rātau e whakararua e ngā tauwhatinga me te pupuri tonu i te mana me te tika o te NCEA:

* Ka taea e ngā ākonga e whai ana i te NCEA te whai whiwhinga tāpiri, e ai ki te maha o ngā whiwhinga ka riro mai i a rātau i te tau kura 2020. Mō ia whiwhinga e 5 ka riro mai i te ākonga mō tōna NCEA ahakoa nā te aromatawai ā-roto, ā-waho rānei, ka whakawhiwhia ia ki tētahi whiwhinga 1 atu anō. E āhei ana ngā ākonga kei te NCEA Taumata 1 ki ngā whiwhinga mōrahi 10 atu anō, ā, e āhei ana ngā ākonga kei te Taumata 2 me te 3 mō ngā whiwhinga tāpiri atu ki te 8 te mōrahi.
* Ka whakawhiwhia ngā ākonga ki tētahi whakamananga tiwhikete mēnā ka riro mai i a rātau ngā whiwhinga e 46 i te taumata Kaiaka, Kairangi rānei, kaua te 50 pērā i mua. Ko ngā ākonga ka whiwhi i ngā whiwhinga 12 i te taumata Kaiaka, Kairangi rānei – kaua te 14 – ka whakawhiwhia ki tētahi whakamananga akoranga.
* Kua whakahekea ngā whakaritenga o te UE onāianei mai i ngā whiwhinga 14 ki te 12 i roto i ngā marau e toru kua whakaaetia mō te UE (<https://www.nzqa.govt.nz/qualifications-standards/awards/university-entrance/approved-subjects/>). Me eke ngā ākonga ki te NCEA Taumata 3 me te ū ki ngā whakaritenga o te reo matatini me te pāngarau kia whakawhiwhia ki te Urunga ki te Whare Wānanga.

Tāpiri atu ki tēnei, kua tono te Minita Mātauranga a Chris Hipkins ki Te Tāhuhu o te Mātauranga me Te Mana Tohu Mātauranga o Aotearoa (NZQA) kia whiriwhiria ngā ara hei tautoko i ngā kura ki te whakamana i ngā akoranga me ngā pūkenga ka taea e ngā ākonga i waho atu o ā rātau akoranga ā-kura i te wā o Ngā Taumata Whakatūpato 4 me te 3.

I kī Te Tāhuhu me NZQA i hangaia ngā rerekētanga hei whakatenatena i ngā ākonga ki te whai tonu i tō rātau NCEA me te whakarite ka rite tonu te whaimana o te NCEA ka whakawhiwhia i tēnei tau ki ērā i whakawhiwhia i ngā tau o mua.

E tāpiri ana ngā rerekētanga ki te wāhanga tuatahi o ngā rerekētanga i pānuitia i te 13 o Poutūterangi 2020, (<http://www.education.govt.nz/news/changes-to-ncea-address-impact-of-covid-19/>) ā, i tautokona ēnei e Te Rōpū Tohutohu Ngaio NCEA o te Minita.

Te pānuitanga a Hōnore Chris Hipkins: <https://www.beehive.govt.nz/release/temporary-changes-ncea-and-university-entrance-year>

KA MUTU